FN: 800 døde i båtforliset
Tidligere har 24 personer blitt funnet døde etter forliset, men man har hele tiden fryktet at dødstallet skulle stige mye. Natt til tirsdag meldte AFP at antallet døde skal være på 800. Det er FNs høykommisjonær for flyktninger (UNHCR) som har kommet med disse opplysningene etter å ha snakket med flere overlevende. – Vi kan si at 800 personer er døde. Det var litt over 800 personer om bord i båten. Blant disse var barn på mellom 10 og 12 år, sier UNHCR-talskvinne Carlotta Sami til AFP. Det er representanter fra FN og den internasjonale flyktningorganisasjonen IOM som har snakket med de overlevende etter forsliset. Ifølge Sami var det rundt 150 eritreere på båten, og også personer fra Syria og Somalia.Rundt midnatt natt til tirsdag ankom redningsskipet med de 27 mennene som overlevde lørdagens båttragedie Det italienske kystvaktskipet Bruno Gregoretti la rundt midnatt til kai i Catania på Sicilia. Båten ble lørdag brukt for å redde i land flyktninger som var om bord i båten som forliste i Middelhavet på vei mellom Libya og Italia. Foreløpig er 28 personer reddet etter ulykken, mens 24 personer er bekreftet omkomne. Men en av de overlevende har fortalt at det kan ha vært så mange som 950 personer om bord i båten da den forliste. Flere hundre av disse kan ha vært låst inn under dekk. Personen som fortalte dette ble brakt i land søndag, mens de resterende 27 overlevende først kommer i land nå. Natt til tirsdag melder nyhetsbyrået AP at kapteinen på båten som sank er arrestert av italiensk politi. Et av besetningsmedlemmer på båten skal også være i politiets varetekt. De to siktet for menneskesmugling, og kapteinen er også siktet for uaktsomt massedrap, opplyser politiadvokat Rocco Liguori til AP. Kapteinen skal være en mann fra Tunisia, mens den andre arresterte kommer fra Syria. De to pågrepne var begge blant de 27 overlevende som ble brakt i land i Catania natt til tirsdag. – Alle de overlevende er menn, det er ingen kvinner eller barn blant em. Samtlige stammer fra land i Afrika sør for Sahara, sier Giovanna di Benedetto fra italiensk Redd Barna til VG. Tidligere mandag var redningsskipet Bruno Gregoretti på Malta og fraktet omkomne etter ulykken i land. Etter forliset lørdag har det skjedd flere lignende ulykker i Middelhavet. Mandag omkom minst tre personer - deriblant et lite barn - i et forlis utenfor Rhodos i Hellas, og natt til tirsdag pågår det fremdeles en redningsaksjon for å redde to skip i nød utenfor den libyske kysten. Til sammen skal det ha vært over 400 passasjerer om bord på disse to båtene. Mandag ble det opplyst at den norske regjeringen sender skip til Middelhavet.
Ifølge FN skal så mange som 800 personer ha mistet livet i båtforliset i Middelhavet lørdag.